Hjørring Kommunes medarbejdere er mere tilfredse og motiverede end den gennemsnitlige kommunale ansatte. Det viser den seneste trivselsmåling af den nordjyske kommune. I undersøgelsen er samtlige ansatte adspurgt om forholdet til deres job. 88 procent af de ansatte svarede. Og her viste det sig, at Hjørring Kommunes ansatte er gladere end gennemsnittet. På en skala fra 1 til 100 ligger arbejdsglæde på 76, hvilket svarer til en høj arbejdsglæde. Det er desuden fire indekspoint over gennemsnittet. Også i tilfredshed med jobbet, motivation, loyalitet og engagement ligger de kommunalt ansatte i Hjørring højere end landsgennemsnittet. - Jeg er utrolig stolt af resultatet af denne måling. Mens der på landsplan er en faldende tendens i den generelle arbejdsglæde på de kommunale arbejdspladser, har vi i Hjørring den modsatte udvikling. Et resultat vi alle skal være stolte af, siger borgmester Arne Boelt. Det er analysefirmaet Ennova A/S, der har gennemført målingen.

Opsummering:
De ansatte i Hjørring Kommune trives bedre med deres job end landsgennemsnittet.